
PREVERJANJE INTERESA JAVNIH NAROČNIKOV ZA VKLJUČITEV V PILOTNI MEHANIZEM STROKOVNE PODPORE PRI PRIPRAVI IN IZVEDBI JAVNEGA NAROČILA ZA PROJEKTIRANJE IN GRADNJO STAVB
1. Namen preverjanja interesa
Direktorat za lesarstvo na Ministrstvu za gospodarstvo, delo in šport želi v okviru svojih aktivnosti na področju spodbujanja kakovostnega, učinkovitega in zelenega javnega naročanja preveriti interes in potrebe javnih naročnikov za vzpostavitev mehanizma strokovne podpore pri pripravi in izvedbi zahtevnejših javnih naročil za projektiranje in gradnjo stavb.
Namen preverjanja je ugotoviti, ali med javnimi naročniki obstaja potreba po zunanji strokovni podpori ter na katerih področjih priprave in izvedbe javnih naročil bi bila takšna podpora za naročnike najbolj koristna.
V okviru načrtovanega pilotnega pristopa želi Direktorat za lesarstvo enemu izmed zainteresiranih javnih naročnikov omogočiti strokovno podporo usposobljenega strokovnjaka pri pripravi in izvedbi konkretnega javnega naročila za projektiranje in izvedbo gradnje stavbe. Izkušnje iz načrtovanega pilotnega pristopa bodo direktoratu služile pri oblikovanju prihodnjih sistemskih oblik mentorstva. 
Strokovna podpora bi bila namenjena predvsem prenosu znanja, zmanjševanju tveganj pri pripravi in izvedbi postopka ter krepitvi sposobnosti naročnika za samostojno izvedbo podobnih postopkov v prihodnje. 
To preverjanje interesa ne predstavlja postopka javnega naročanja, poziva k oddaji ponudbe ali druga oblika zavezujočega postopka. Izpolnitev vprašalnika naročnika ne zavezuje k sodelovanju v morebitnem nadaljnjem postopku.

2. Kaj predvideva mehanizem strokovne podpore?
Predvidena strokovna podpora bi lahko vključevala pomoč pri posameznih ali vseh ključnih fazah priprave in izvedbe javnega naročila, zlasti:
· opredelitvi predmeta in obsega javnega naročila;
· predhodnem preverjanju trga; 
· pripravi strategije izvedbe javnega naročila;
· izbiri ustreznega postopka javnega naročanja;
· pripravi pogojev za sodelovanje;
· pripravi tehničnih specifikacij in zahtev;
· opredelitvi meril za izbor ponudbe;
· vključevanju okoljskih in drugih trajnostnih zahtev;
· pripravi dokumentacije v zvezi z oddajo javnega naročila;
· podpori pri odgovorih na vprašanja potencialnih ponudnikov;
· podpori pri izvedbi postopka;
· pregledu in vrednotenju ponudb z vidika strokovnih oziroma tehničnih zahtev;
· podpori pri pripravi odločitev in drugih dokumentov, ki jih pripravlja naročnik;
· podpori pri razreševanju strokovnih vprašanj med postopkom;
· prenosu znanja na zaposlene pri naročniku.
Končni obseg podpore bi se prilagodil potrebam konkretnega naročnika in zahtevnosti njegovega projekta upoštevajoč določila ZJN-3 (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23, 88/23 – ZOPNN-F in 83/25 – ZOUL) in določila Uredbe o zelenem javnem naročanju (Uradni list RS, št. 51/17, 64/19, 121/21, 132/23 in 43/25). 

3. Kateri naročniki so posebej vabljeni k sodelovanju?
K sodelovanju so vabljeni zlasti javni naročniki, ki:
· pripravljajo ali načrtujejo investicijo v novogradnjo ali rekonstrukcijo stavbe;
· bodo v prihodnjem obdobju izvajali javno naročilo za projektiranje in/ali gradnjo stavbe;
· imajo omejene lastne kadrovske ali strokovne kapacitete za pripravo zahtevnejšega javnega naročila;
· želijo izboljšati kakovost priprave in izvedbe javnih naročil gradenj;
· želijo v postopke učinkoviteje vključevati okoljske, trajnostne in druge strateške cilje;
· želijo pridobljeno znanje in izkušnje uporabiti tudi pri prihodnjih javnih naročilih.
Posebej so dobrodošli naročniki z večjimi oziroma zahtevnejšimi investicijskimi projekti, pri katerih je mogoče pričakovati večjo dodano vrednost strokovne podpore.

4. Način izkaza interesa
Vabimo vas, da svoj interes izrazite preko obrazca.
Namen preverjanja je ugotoviti, ali med javnimi naročniki obstaja interes za takšno obliko podpore, katere potrebe imajo ter ali obstajajo konkretni projekti, pri katerih bi bilo mogoče mehanizem pilotno preizkusiti.
Izpolnitev vprašalnika ne predstavlja zaveze naročnika za sodelovanje in ne pomeni prijave ali izbire naročnika za morebitni pilotni projekt. Izraženi interes prav tako ne daje prednosti pri morebitnem poznejšem postopku izbire naročnika, ki bo vključen v pilotni projekt. Obrazec lahko izpolnite tudi anonimno. 
Za dodatna vprašanja smo vam na voljo na elektronskem naslovu janja.ribic@gov.si ali po telefonu 01 400 32 65. 

Lep pozdrav,
Direktorat za lesarstvo MGDŠ 

